CELEX: 32012D0707
Language: fi
Date: 2012-11-14 00:00:00
Title: 2012/707/EU: Komission täytäntöönpanopäätös, annettu 14 päivänä marraskuuta 2012 , yhteisestä mallista, jota käytetään toimitettaessa tietoja tieteellisiin tarkoituksiin käytettävien eläinten suojelusta annetun Euroopan parlamentin ja neuvoston direktiivin 2010/63/EU nojalla (tiedoksiannettu numerolla C(2012) 8064)  ETA:n kannalta merkityksellinen teksti

17.11.2012   
            
            
               FI
            
            
               Euroopan unionin virallinen lehti
            
            
               L 320/33
            
         KOMISSION TÄYTÄNTÖÖNPANOPÄÄTÖS,
   annettu 14 päivänä marraskuuta 2012,
   yhteisestä mallista, jota käytetään toimitettaessa tietoja tieteellisiin tarkoituksiin käytettävien eläinten suojelusta annetun Euroopan parlamentin ja neuvoston direktiivin 2010/63/EU nojalla
   (tiedoksiannettu numerolla C(2012) 8064)
   (ETA:n kannalta merkityksellinen teksti)
   (2012/707/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tieteellisiin tarkoituksiin käytettävien eläinten suojelusta 22 päivänä syyskuuta 2010 annetun Euroopan parlamentin ja neuvoston direktiivin 2010/63/EU (1), ja erityisesti sen 54 artiklan 4 kohdan,
   sekä katsoo seuraavaa:
   
               (1)
            
            
               Direktiivissä 2010/63/EU säädetään tieteellisiin tarkoituksiin käytettävien eläinten hyvinvoinnin parantamista koskevien kansallisten säännösten yhdenmukaistamisesta, ja sen tavoitteena on, että eläinten käyttöä kyseisiin tarkoituksiin korvataan, vähennetään ja parannetaan.
            
         
               (2)
            
            
               Direktiivin 2010/63/EU 54 artiklan 1 kohdan mukaan jäsenvaltioiden on toimitettava komissiolle tiedot tämän direktiivin täytäntöönpanosta viimeistään 10 päivänä marraskuuta 2018 ja sen jälkeen viiden vuoden välein.
            
         
               (3)
            
            
               Direktiivin 2010/63/EU 54 artiklan 2 kohdan mukaan jäsenvaltioiden on vuosittain kerättävä ja julkistettava tilastotietoja eläinten käytöstä toimenpiteissä. Jäsenvaltioiden on toimitettava nämä tilastotiedot komissiolle viimeistään 10 päivänä marraskuuta 2015 ja sen jälkeen vuosittain.
            
         
               (4)
            
            
               Direktiivin 2010/63/EU 54 artiklan 3 kohdan mukaan jäsenvaltioiden on toimitettava komissiolle vuosittain yksityiskohtaiset tiedot kyseisen direktiivin 6 artiklan 4 kohdan a alakohdan nojalla myönnetyistä poikkeuksista.
            
         
               (5)
            
            
               Direktiivin 2010/63/EU 54 artiklan 1, 2 ja 3 kohdassa tarkoitettujen tietojen toimittamista varten olisi laadittava yhteinen malli kyseisen direktiivin yhtenäisen täytäntöönpanon varmistamiseksi.
            
         
               (6)
            
            
               Jotta direktiivin 2010/63/EU täytäntöönpanosta saataisiin vertailukelpoiset tiedot ja jotta komissio kykenisi arvioimaan direktiivin täytäntöönpanon vaikuttavuutta unionin tasolla, tietojen, joita jäsenvaltiot toimittavat täytäntöönpanosta, eläinten käyttöä toimenpiteissä koskevista vuositilastoista sekä 6 artiklan 4 kohdan a alakohdan nojalla myönnetyistä poikkeuksista, olisi oltava virheettömät ja yhdenmukaiset, ja sen vuoksi raportointivaatimukset olisi yhdenmukaistettava laatimalla kaikille jäsenvaltioille yhteinen malli kyseisten tietojen toimittamista varten.
            
         
               (7)
            
            
               Direktiivin 2010/63/EU 57 artiklan 2 kohdan mukaisesti komission on toimitettava jäsenvaltioiden saman direktiivin 54 artiklan 2 kohdan nojalla toimittamista tilastotiedoista yhteenvetokertomus Euroopan parlamentille ja neuvostolle. Jotta tiedot olisivat merkityksellisiä, virheettömiä ja vertailukelpoisia, tarvitaan yhteinen malli, jolla taataan jäsenvaltioiden raportoinnin yhtenäisyys.
            
         
               (8)
            
            
               Jotta direktiivin 2010/63/EU liitteessä IV oleva luettelo eläinten lopetusmenetelmistä voitaisiin pitää uusimman tieteellisen kehityksen tasalla, on saatava yksityiskohtaiset tiedot direktiivin 6 artiklan 4 kohdan a alakohdan nojalla poikkeuksellisesti hyväksytyistä menetelmistä.
            
         
               (9)
            
            
               Tässä päätöksessä säädetyt toimenpiteet ovat direktiivin 2010/63/EU 56 artiklan 3 kohdalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Toimittaessaan direktiivin 2010/63/EU 54 artiklan 1 kohdassa tarkoitettuja tietoja jäsenvaltioiden on käytettävä tämän päätöksen liitteessä I kuvattua yhteistä raportointimallia.
   2 artikla
   Toimittaessaan direktiivin 2010/63/EU 54 artiklan 2 kohdassa tarkoitettuja tilastotietoja jäsenvaltioiden on käytettävä tämän päätöksen liitteessä II kuvattua yhteistä raportointimallia ja noudatettava siinä annettuja yksityiskohtaisia ohjeita.
   3 artikla
   Toimittaessaan direktiivin 2010/63/EU 54 artiklan 3 kohdassa tarkoitettuja tietoja kyseisen direktiivin 6 artiklan 4 kohdan a alakohdan nojalla myönnetyistä poikkeuksista jäsenvaltioiden on käytettävä tämän päätöksen liitteessä III kuvattua yhteistä raportointimallia.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä marraskuuta 2012.
      
         
            Komission puolesta
         
         Janez POTOČNIK
         
            Komission jäsen
         
      
   
   
      (1)  EUVL L 276, 20.10.2010, s. 33.
   
      LIITE I
      
         RAPORTOINTIMALLI DIREKTIIVIN 2010/63/EU 54 ARTIKLAN 1 KOHDASSA TARKOITETTUJEN TIETOJEN TOIMITTAMISTA VARTEN
      
      Yksittäisiä tapahtumia koskevat tarkemmat tiedot (esim. numerotiedot) kerätään joko katsauksena viisivuotisjakson viimeiseltä vuodelta tai poikkeuksellisesti koko viisivuotisjaksolta vuosittain eriteltynä.
      A.   YLEISET TIEDOT
      
      Direktiivin 2010/63/EU kansallisiin täytäntöönpanotoimenpiteisiin edellisen kertomuksen jälkeen tehdyt muutokset.
      B.   RAPORTOINNIN RAKENTEET JA KEHYS
      
      1.   Toimivaltaiset viranomaiset (direktiivin 2010/63/EU 59 artikla)
      Tiedot toimivaltaisten viranomaisten järjestelmästä, mukaan luettuina viranomaisten lukumäärä ja tyyppi.
      2.   Kansallinen komitea (direktiivin 2010/63/EU 49 artikla)
      Tiedot kansallisen komitean rakenteesta ja toiminnasta.
      3.   Henkilöstön koulutus (direktiivin 2010/63/EU 23 artikla)
      Tiedot direktiivin 2010/63/EU 23 artiklan 3 kohdassa tarkoitetuista koulutuksen vähimmäisvaatimuksista, mukaan luettuina muista jäsenvaltioista tulevalle henkilöstölle mahdollisesti asetetut lisäkoulutusvaatimukset.
      4.   Hankkeiden arviointi ja hyväksyminen (direktiivin 2010/63/EU 2010/63/EU 38 ja 40 artikla)
      Kuvaus hankkeiden arviointi- ja hyväksymisprosesseista sekä siitä, kuinka direktiivin 2010/63/EU 38 ja 40 artiklan vaatimukset täyttyvät.
      C.   TOIMINTA
      
      1.   Hankkeet
      
                  i.
               
               
                  Hanketta koskevan hyväksynnän myöntäminen (direktiivin 2010/63/EU 40 ja 41 artikla)
                  
                               
                           
                           
                              Tiedot vuosittain hyväksyttyjen hankkeiden määrästä sekä hyväksyttyjen useista geneerisistä hankkeista koostuvien hankkeiden määrästä ja tyypistä;
                           
                        
                               
                           
                           
                              Tiedot kaikkien sellaisten hyväksymisten olosuhteista ja osuudesta, joiden yhteydessä 40 päivän määräaikaa on jatkettu direktiivin 2010/63/EU 41 artiklan 2 kohdassa sallitulla tavalla.
                           
                        
            
                  ii.
               
               
                  Takautuva arviointi, hankkeiden yleistajuiset tiivistelmät (direktiivin 38, 39 ja 43 artikla)
                  
                               
                           
                           
                              Tiedot hankkeiden yleistajuisten tiivistelmien toteutuksesta; kuinka on varmistettu direktiivin 2010/63/EU 43 artiklan 1 kohdan mukaisten vaatimusten täyttyminen ja ilmoitetaanko hankkeiden yleistajuisissa tiivistelmissä, onko kyseisestä hankkeesta tehtävä takautuva arviointi (direktiivin 2010/63/EU 43 artiklan 2 kohta);
                           
                        
                               
                           
                           
                              Tiedot niiden hankkeiden osuudesta ja tyypeistä, joille on tehtävä takautuva arviointi direktiivin 2010/63/EU 38 artiklan 2 kohdan f alakohdan nojalla, niiden hankkeiden lisäksi, joista on tehtävä tällainen arviointi direktiivin 2010/63/EU 39 artiklan 2 kohdan nojalla.
                           
                        
            2.   Toimenpiteissä käytettäväksi kasvatetut eläimet (direktiivin 2010/63/EU 10, 28 ja 30 artikla)
      
                  i.
               
               
                  Eläimet, jotka on kasvatettu ja lopetettu ja joita ei ole käytetty toimenpiteissä, vuositilastoihin sisältymättömät geneettisesti muunnellut eläimet mukaan luettuina, viisivuotiskertomuksen toimittamisvuotta edeltävältä kalenterivuodelta; ilmoitetaan erikseen geneettisesti muunnellun linjan luomisessa ja vakiintuneen geneettisesti muunnellun linjan ylläpitämisessä mukana olleiden eläinten (ml. villityypin jälkeläiset) määrä;
               
            
                  ii.
               
               
                  Apinoiden hankintalähteet sekä tapa, jolla direktiivin 2010/63/EU 10 ja 28 artiklan vaatimukset täytetään.
               
            3.   Poikkeukset
      Kuvaus raportointijakson ajalta olosuhteista, joissa myönnettiin poikkeuksia direktiivin 2010/63/EU 10 artiklan 3 kohdan, 12 artiklan 1 kohdan ja 33 artiklan 3 kohdan mukaisesti, sekä erityisesti saman direktiivin 16 artiklan 2 kohdassa tarkoitetuista poikkeuksellisista olosuhteista, joissa sallittiin eläimen uudelleenkäyttö vakavaksi luokitellun toimenpiteen jälkeen.
      4.   Eläinten hyvinvoinnista vastaava elin (direktiivin 2010/63/EU 26 ja 27 artikla)
      Tiedot eläinten hyvinvoinnista vastaavien elinten rakenteesta ja toiminnasta.
      D.   KORVAAMISTA, VÄHENTÄMISTÄ JA PARANTAMISTA KOSKEVAT PERIAATTEET
      
      1.   Korvaamista, vähentämistä ja parantamista koskeva periaate (direktiivin 2010/63/EU 4 ja 13 artikla sekä liite VI)
      Yleiset toimenpiteet, jotka on toteutettu sen varmistamiseksi, että korvaamista, vähentämistä ja parantamista koskeva periaate on otettu tyydyttävästi huomioon hyväksytyissä hankkeissa sekä eläinten pidon ja hoidon aikana myös eläimiä kasvattavissa ja toimittavissa laitoksissa.
      2.   Perusteettoman toistamisen välttäminen (direktiivin 2010/63/EU 46 artikla)
      Yleinen kuvaus toimista, jotka on toteutettu sen varmistamiseksi, ettei toimenpiteitä toisteta perusteettomasti.
      3.   Kudosnäytteet geneettisesti muunnelluista eläimistä (direktiivin 2010/63/EU 4, 30 ja 38 artikla)
      Edustavat tiedot hankkeissa tai hankkeiden ulkopuolella genotyyppausta varten otettujen kudosnäytteiden arvioidusta määrästä, eläinlajeista sekä menetelmistä ja niiden vakavuudesta viisivuotiskertomuksen toimittamisvuotta edeltävältä kalenterivuodelta sekä tiedot kyseisten menetelmien parantamiseksi toteutetuista toimista.
      E.   VALVONTATOIMET
      
      1.   Kasvattajien, toimittajien ja käyttäjien hyväksynnän myöntäminen (direktiivin 2010/63/EU 20 ja 21 artikla)
      Toimintaa harjoittavien kasvattajien, toimittajien ja käyttäjien määrä; tiedot kasvattajien, toimittajien ja käyttäjien hyväksynnän tilapäisistä tai pysyvistä peruutuksista ja niiden syyt.
      2.   Tarkastukset (direktiivin 2010/63/EU 34 artikla)
      Toimintaa koskevat määrälliset ja laadulliset tiedot mukaan luettuina direktiivin 2010/63/EU 34 artiklan 2 kohdan mukaisesti sovelletut perusteet sekä ilmoittamatta tehtyjen tarkastusten osuus vuosittain eriteltynä.
      3.   Hankkeiden hyväksynnän peruutukset (direktiivin 2010/63/EU 44 artikla)
      Tiedot hankkeiden hyväksynnän peruutuksista ja niiden syyt raportointijakson ajalta.
      4.   Seuraamukset (direktiivin 2010/63/EU 60 artikla)
      Tiedot rikkomisten luonteesta sekä niihin perustuvista oikeudellisista ja hallinnollisista toimista raportointijakson ajalta.
   
   
      LIITE II
      
         
      
         
      
         RAPORTOINTIMALLI DIREKTIIVIN 2010/63 54 ARTIKLAN 2 KOHDASSA TARKOITETTUJEN TIETOJEN ILMOITTAMISTA VARTEN
      
      
                  1.
               
               
                  Tiedot olisi kirjattava jokaisesta eläimen käyttökerrasta.
               
            
                  2.
               
               
                  Kirjattaessa tietoja eläimestä voidaan yhdestä luokasta valita ainoastaan yksi vaihtoehto.
               
            
                  3.
               
               
                  Tilastotietoja ei tarvitse toimittaa elinten ja kudosten saamiseksi lopetetuista eläimistä eikä nk. sentinellieläimistä, jollei lopettamista suoriteta hankeluvan puitteissa käyttäen menetelmää, jota ei mainita liitteessä IV, tai jos eläimelle ei ole ennen lopettamista suoritettu toimenpidettä, josta aiheutunut tuntemus on ollut määriteltyä mahdollisimman vähäistä kipua, tuskaa, kärsimystä tai pysyvää haittaa suurempi.
               
            
                  4.
               
               
                  Tilastotiedoissa ei ilmoiteta lopetettuja ylimääräisiä eläimiä lukuun ottamatta sellaisia geneettisesti muunneltuja eläimiä, joilla on odotettu ja havaittava haitallinen ilmiasu.
               
            
                  5.
               
               
                  Eläinten toukkamuodot lasketaan heti, kun ne kykenevät ruokailemaan itsenäisesti.
               
            
                  6.
               
               
                  Nisäkäslajien alkio- ja sikiömuotoja ei lasketa, vaan ainoastaan syntyneet (myös sektiolla syntyneet) ja elävät eläimet lasketaan.
               
            
                  7.
               
               
                  Milloin tahansa luokitukselle ”vakava” asetetut perusteet ylittyvät, riippumatta siitä, onko tähän saatu ennakkolupa, kyseiset eläimet ja niiden käyttö ilmoitetaan sekä tavanomaisella tavalla aivan kuin mikä tahansa muu käyttö että luokassa ”vakava”. Jäsenvaltion huomautuksille varatussa osassa olisi ilmoitettava asianomaiset lajit, eläinten lukumäärä, onko poikkeukseen saatu lupa, eläimen käyttöä koskevat yksityiskohtaiset tiedot sekä syyt siihen, miksi luokalle ”vakava” asetetut perusteet ylittyivät.
               
            
                  8.
               
               
                  Tiedot ilmoitetaan vuodelta, jona toimenpide päättyy. Jos tutkimus kestää kaksi kalenterivuotta, kaikki eläimet voidaan laskea yhteen viimeisen toimenpiteen päättymisvuodelle, jos toimivaltainen viranomainen on hyväksynyt tällaisen vuosittaiseen raportointiin tehtävän poikkeuksen. Yli kaksi kalenterivuotta kestävissä hankkeissa eläimet ilmoitetaan sille vuodelle, jona ne lopetetaan tai ne kuolevat.
               
            
                  9.
               
               
                  Jos käytetään luokkaa ”muu”, tarkemmat tiedot on ilmoitettava jäsenvaltion huomautuksissa.
               
            A.   GENEETTISESTI MUUNNELLUT ELÄIMET
      
      
                  1.
               
               
                  Tilastoraportoinnissa ”geneettisesti muunneltuihin eläimiin” kuuluvat muuntogeeniset (siirto- ja poistogeeniset sekä muut geenimuuntelun muodot) eläimet sekä spontaanit ja indusoidut mutantit.
               
            
                  2.
               
               
                  Geneettisesti muunnellut eläimet ilmoitetaan, jos
                  
                              a)
                           
                           
                              niitä käytetään uuden eläinlinjan kehittämiseen;
                           
                        
                              b)
                           
                           
                              niitä käytetään odotetun ja havaittavan haitallisen ilmiasun omaavan vakiintuneen linjan säilyttämiseen; tai
                           
                        
                              c)
                           
                           
                              niitä käytetään muissa (tieteellisissä) toimenpiteissä (kuin linjan kehittämiseen tai säilyttämiseen).
                           
                        
            
                  3.
               
               
                  Uuden linjan kehittämisen aikana olisi ilmoitettava kaikki geenimuunnosta kantavat eläimet. Lisäksi olisi ilmoitettava myös superovulaatioon, vasektomiaan tai alkion implantaatioon käytetyt eläimet (riippumatta siitä, ovatko ne itse geneettisesti muunneltuja). Geneettisesti normaaleja eläimiä (villityypin jälkeläiset), jotka syntyvät uutta geneettisesti muunneltua linjaa kehitettäessä, ei ilmoiteta.
               
            
                  4.
               
               
                  Uuden geneettisesti muunnellun linjan kehittämiseksi käytetyt eläimet olisi ilmoitettava luokassa ”Käyttötarkoitus” kohtien ”perustutkimus” ja ”translaatiotutkimus ja soveltava tutkimus”siinä luokassa, jota varten linjaa kehitetään.
               
            
                  5.
               
               
                  
                     Geneettisesti muunneltujen eläinten uuden kannan tai linjan katsotaan olevan ”vakiintunut”, kun geenimuunnos on vakaa (vähintään kaksi sukupolvea) ja hyvinvointia koskeva arviointi on suoritettu.
               
            
                  6.
               
               
                  Hyvinvointia koskevassa arvioinnissa määritellään, onko ennakoitavissa, että uudella kehitetyllä linjalla on odotettu haitallinen ilmiasu. Jos näin on, eläimet on tämän jälkeen ilmoitettava luokassa ”Vakiintuneesti geenimuunneltujen eläinten kolonioiden säilyttäminen; ei käytetä muissa toimenpiteissä” – tai tapauksesta riippuen muiden sellaisten toimenpiteiden yhteydessä, joihin niitä käytetään. Jos hyvinvointia koskevassa arviossa päätellään, että linjalla ei odoteta olevan haitallista ilmiasua, sen kasvatus ei liity mihinkään toimenpiteeseen eikä kyseistä linjaa tarvitse enää ilmoittaa.
               
            
                  7.
               
               
                  ”Vakiintuneesti geenimuunneltujen eläinten kolonioiden säilyttäminen; ei käytetä muissa toimenpiteissä” käsittää eläimet, joita tarvitaan odotetun haitallisen ilmiasun omaavien vakiintuneiden linjojen geneettisesti muunneltujen eläinten, joiden voidaan todeta kokeneen kipua, tuskaa, kärsimystä tai pysyvää haittaa kyseisen haitallisen perimän vuoksi, kolonioiden säilyttämiseen. Käyttötarkoitusta, jonka vuoksi linjaa säilytetään, ei ilmoiteta.
               
            
                  8.
               
               
                  
                     Kaikki geneettisesti muunnellut eläimet, joita käytetään muissa toimenpiteissä (ei siis geneettisesti muuntelemattoman linjan kehittämiseen tai säilyttämiseen), olisi ilmoitettava asianomaisen käyttötarkoituksen kohdalla (kuten muut geneettisesti muuntelemattomat eläimet). Kyseisillä eläimillä voi olla havaittava haitallinen ilmiasu, mutta niillä ei tarvitse olla sellaista.
               
            
                  9.
               
               
                  Geneettisesti muunnellut eläimet, joilla on havaittava haitallinen ilmiasu ja jotka lopetetaan elinten ja kudosten saamiseksi, olisi ilmoitettava sen käyttötarkoituksen kohdalla, johon elimet tai kudokset on ensisijaisesti käytetty.
               
            B.   TIETOLUOKAT
      
      Jäljempänä olevat jaksot seuraavat vuokaavioon sisältyvien luokkien ja niiden otsikoiden järjestystä.
      1.   Eläinlaji
      
      
                  i.
               
               
                  Kaikki pääjalkaisiin kuuluvat lajit ilmoitetaan kohdassa pääjalkaiset siitä vaiheesta alkaen, jolloin eläin kykenee ruokailemaan itsenäisesti eli meritursas ja kalmari välittömästi haudontavaiheen jälkeen ja seepia noin seitsemän päivää haudonnan jälkeen.
               
            
                  ii.
               
               
                  Kalat olisi laskettava siitä vaiheesta alkaen, kun ne kykenevät ruokailemaan itsenäisesti. Seeprakalat, jotka pidetään optimaalisissa kasvatusoloissa (noin +28°C), olisi laskettava viiden päivän kuluttua hedelmöityksestä.
               
            
                  iii.
               
               
                  Joillakin kala- ja pääjalkaislajeilla laskenta voidaan suorittaa lajin pienen koon vuoksi arvioimalla.
               
            2.   Uudelleenkäyttö
      
      
                  i.
               
               
                  Jokaisesta eläimen käytöstä olisi ilmoitettava kyseisen toimenpiteen päättyessä.
               
            
                  ii.
               
               
                  Tilastoissa mainitaan naiivien eläinten lukumäärä ainoastaan lajin ja syntymäpaikan yhteydessä. Sen vuoksi uudelleen käytettyjen eläinten kohdalla ei mainita syntymäpaikkaa.
               
            
                  iii.
               
               
                  Kaikissa myöhemmissä luokissa ilmenee, montako kertaa eläintä on käytetty toimenpiteissä. Sen vuoksi käyttökertojen lukumääriä ei voida kytkeä naiivien eläinten kokonaismääriin.
               
            
                  iv.
               
               
                  Uudelleen käytettyjen eläinten määrää ei voida päätellä tiedoista, koska joitakin eläimiä saatetaan käyttää uudelleen useampia kertoja.
               
            
                  v.
               
               
                  Eläimen toimenpiteessä kokema todellinen kärsimys olisi ilmoitettava. Joissakin tapauksissa siihen saattaa vaikuttaa aikaisempi kärsimys. Vakavuus ei kuitenkaan aina kasva uusien käyttökertojen myötä, ja joissakin tapauksissa se saattaa jopa vähentyä (tottuminen). Sen vuoksi kärsimyksen vakavuutta ei pidä automaattisesti lisätä edellisistä käyttökerroista, vaan asiasta olisi aina päätettävä tapauskohtaisesti.
               
            
         Uudelleenkäyttö v. jatkuva käyttö
      
      Toimenpiteellä tarkoitetaan yhden eläimen käyttöä yksittäiseen tieteelliseen/kokeelliseen/koulutukselliseen tarkoitukseen. Yksi käyttökerta ulottuu ensimmäisen tekniikan soveltamisesta eläimeen siihen asti, kun tiedot on kerätty, havainnot tehty tai koulutustavoite saavutettu. Yleensä kyseessä on yksi johonkin tekniikkaan liittyvä koe, testi tai koulutus.
      Yksittäinen toimenpide saattaa käsittää useampia vaiheita (tekniikoita), jotka ovat kaikki tarpeen yhden tuloksen saavuttamiseksi ja jotka edellyttävät saman eläimen käyttöä.
      Loppukäyttäjä ilmoittaa koko toimenpiteen mahdolliset valmistelut mukaan luettuina (riippumatta siitä, missä ne on suoritettu) ja ottaa huomioon vakavuuden valmistelujen osalta.
      Esimerkkeinä valmisteluista ovat kirurgiset toimenpiteet (esim. kanyylien asettaminen, telemetriaimplantit, ovariektomia, kastraatio, hypofysektomia) ja muut kuin kirurgiset toimenpiteet (esim. muunnettu rehuvalio, indusoitu diabetes). Sama koskee geneettisesti muunneltujen eläinten kasvatusta, eli kun eläin käytetään suunniteltuun toimenpiteeseen, loppukäyttäjä ilmoittaa koko toimenpiteen ottaen huomioon myös toimenpiteen vakavuuden ilmiasun osalta. Asiasta enemmän geneettisesti muunneltuja eläimiä koskevassa jaksossa.
      Jos valmisteltua eläintä ei poikkeuksellista syistä käytetä tieteelliseen tarkoitukseen, valmistelun suorittaneen laitoksen olisi ilmoitettava valmistelua koskevat yksityiskohtaiset tiedot erillisenä toimenpiteenä suunnitellun käyttötarkoituksen kohdalla tilastoissa, edellyttäen että eläimelle suoritetut valmistelut ovat aiheuttaneet sille enemmän kuin mahdollisimman vähän kipua, tuskaa, kärsimystä tai pysyvää haittaa.
      3.   Syntymäpaikka
      
      
      
      
      
      
                  i.
               
               
                  Alkuperä määräytyy syntymäpaikan, ei eläinten toimituspaikan perusteella.
               
            
                  ii.
               
               
                  EU:ssa rekisteröidyn kasvattajan laitoksessa syntyneet eläimet käsittää direktiivin 2010/63/EU 20 artiklan mukaisesti hyväksyttyjen ja rekisteröityjen kasvattajien laitoksissa syntyneet eläimet.
               
            
                  iii.
               
               
                  EU:ssa mutta ei rekisteröidyn kasvattajan laitoksessa syntyneet eläimet käsittää kyseisten laitosten ulkopuolella syntyneet eläimet, kuten luonnonvaraiset eläimet, tuotantoeläimet (jollei kasvattaja ole hyväksytty ja rekisteröity kasvattaja) sekä direktiivin 2010/63/EU 10 artiklan 3 kohdan nojalla myönnetyt poikkeukset.
               
            
                  iv.
               
               
                  Muualla Euroopassa syntyneet eläimet ja Muualla maailmassa syntyneet eläimet käsittävät kaikki eläimet riippumatta siitä, onko ne kasvatettu rekisteröidyn kasvattajan laitoksessa tai muussa laitoksessa tai ovatko ne luonnosta pyydystettyjä eläimiä.
               
            4.   Apinat – hankintalähde
      
      
      
      
      
      
      
      Tässä raportoinnissa
      
                  i.
               
               
                  Muualla Euroopassa syntyneet eläimet käsittää Turkissa, Venäjällä ja Israelissa syntyneet eläimet.
               
            
                  ii.
               
               
                  Aasiassa syntyneet eläimet käsittää Kiinassa syntyneet eläimet.
               
            
                  iii.
               
               
                  Amerikassa syntyneet eläimet käsittää Pohjois-, Keski- ja Etelä-Amerikassa syntyneet eläimet.
               
            
                  iv.
               
               
                  Afrikassa syntyneet eläimet käsittää Mauritiuksella syntyneet eläimet.
               
            
                  v.
               
               
                  Muualla syntyneet eläimet käsittää Australaasiassa syntyneet eläimet.
               
            Muualla syntyneet eläimet -kohdassa ilmoitettujen eläinten alkuperästä on esitettävä tietojen toimittamisen yhteydessä toimivaltaiselle viranomaiselle yksityiskohtaiset tiedot.
      5.   Apinat – sukupolvi
      
      
      
      
      
      
                  i.
               
               
                  Niin kauan kuin kolonia ei ole itsensä ylläpitävä, koloniassa syntyneet eläimet olisi ilmoitettava F0-, F1-, F2- tai myöhemmässä sukupolvessa sen mukaan, monettako sukupolvea emolinjassa ne ovat.
               
            
                  ii.
               
               
                  Kun koko kolonia on itsensä ylläpitävä, kaikki kyseisessä koloniassa syntyneet eläimet olisi ilmoitettava kohdassa Itsensä ylläpitävä kolonia riippumatta siitä, monettako sukupolvea emolinjassa ne ovat.
               
            6.   Geneettinen tila
      
      
      
      
      
                  i.
               
               
                  Ei geneettisesti muunneltu käsittää kaikki geneettisesti muuntelemattomat eläimet, mukaan luettuina geneettisesti normaalit vanhemmat, joita on käytetty uuden geneettisesti muunnellun eläinlinjan tai -kannan kehittämiseen.
               
            
                  ii.
               
               
                  Geneettisesti muunneltu ilman haitallista ilmiasua käsittää sellaiset uuden linjan kehittämiseen käytetyt eläimet, jotka kantavat geenimuunnosta mutta joilla ei ole havaittavaa haitallista ilmiasua, sekä sellaiset muissa toimenpiteissä (ei kehittämiseen tai säilyttämiseen) käytetyt eläimet, joilla ei ole havaittavaa haitallista ilmiasua.
               
            
                  iii.
               
               
                  Geneettisesti muunneltu ja haitallinen ilmiasu käsittää
                  
                              a)
                           
                           
                              
                                 uuden linja kehittämiseen käytetyt eläimet, joilla on havaittava haitallinen ilmiasu;
                           
                        
                              b)
                           
                           
                              odotetun haitallisen ilmiasun omaavan vakiintuneen linjan säilyttämiseen käytetyt eläimet, joilla on havaittava haitallinen ilmiasu; sekä
                           
                        
                              c)
                           
                           
                              muissa toimenpiteissä (ei kehittämiseen tai säilyttämiseen) käytetyt geneettisesti muunnellut eläimet, joilla on havaittava haitallinen ilmiasu.
                           
                        
            7.   Uuden geneettisesti muunnellun linjan kehittäminen
      
      
      Uuden geneettisesti muunnellun linja tai kannan kehittämiseen käytetyt eläimet – tässä kohdassa yksilöidään eläimet, joita on käytetty uuden geneettisesti muunnellun linjan tai kannan kehittämiseen, erotuksena muista ”perustutkimukseen” tai ”translaatiotutkimukseen ja soveltavaan tutkimukseen” käytetyistä eläimistä.
      8.   Vakavuus
      
      
                  i.
               
               
                  
                     Ei toipumista. Eläimet, joille on suoritettu jokin toimenpide kokonaan yleisanestesiassa, josta eläin ei ole palannut tajuihinsa, ilmoitetaan kohdassa Ei toipumista.
               
            
                  ii.
               
               
                  
                     Lievä (enintään). Eläimet, joille on suoritettu jokin sellainen toimenpide, jonka seurauksena eläin on kokenut enimmillään lyhytaikaista lievää kipua, tuskaa tai kärsimystä tai eläimen hyvinvointi tai yleiskunto ei ole heikentynyt merkittävästi, ilmoitetaan kohdassa Lievä. Huom. Tässä kohdassa olisi myös ilmoitettava hyväksytyissä hankkeissa käytetyt eläimet, joiden ei ole todettu kokeneen sellaista kipua, tuskaa, kärsimystä tai pysyvää haittaa, joka vastaa hyvän eläinlääkintäkäytännön mukaisen neulanpiston aiheuttamaa tuntemusta. Tähän eivät kuulu eläimet, jotka on tarvittu odotetun haitallisen ilmiasun omaavien vakiintuneiden linjojen geneettisesti muunneltujen eläinten, joiden ei voida todeta kokeneen kipua, tuskaa, kärsimystä tai pysyvää haittaa haitallisen perimän vuoksi, kolonioiden säilyttämiseen.
               
            
                  iii.
               
               
                  
                     Kohtalainen. Eläimet, joille on suoritettu jokin sellainen toimenpide, jonka tuloksena eläin on kokenut lyhytaikaisesti kohtalaista kipua, tuskaa tai kärsimystä tai pitkäaikaisesti lievää kipua, tuskaa tai kärsimystä, tai toimenpide, joka on heikentänyt eläimen hyvinvointia tai yleiskuntoa kohtalaisesti, ilmoitetaan kohdassa Kohtalainen.
               
            
                  iv.
               
               
                  
                     Vakava. Eläimet, joille on suoritettu jokin sellainen toimenpide, jonka tuloksena eläin on kokenut vakavaa kipua, tuskaa tai kärsimystä tai pitkäaikaisesti kohtalaista kipua, tuskaa tai kärsimystä, tai toimenpide, joka on heikentänyt eläimen hyvinvointia tai yleiskuntoa vakavasti, ilmoitetaan kohdassa Vakava.
               
            
                  v.
               
               
                  Jos luokan ”vakava” perusteet ylittyvät, riippumatta siitä, onko tähän saatu ennakkolupa, eläimet ja niiden käyttö ilmoitetaan kohdassa Vakava. Jäsenvaltion huomautuksille varatussa osassa olisi ilmoitettava asianomaiset lajit, eläinten lukumäärä, onko poikkeukseen saatu lupa, eläimen käyttöä koskevat yksityiskohtaiset tiedot sekä syyt siihen, miksi luokalle ”vakava” asetetut perusteet ylittyivät.
               
            9.   Käyttötarkoitus
      
      
      
      
      
      
      
      
      
      i.   Perustutkimus
      Perustutkimus käsittää luonteeltaan perustavat selvitykset, myös fysiologian alalla. Tutkimukset on suunniteltu lisäämään tietoa elävien organismien ja ympäristön normaalista ja epänormaalista rakenteesta, toiminnasta ja käyttäytymisestä (ml. toksikologiset perusselvitykset). Tutkimuksissa ja analyyseissä painopisteenä on pikemminkin aiheen, ilmiön tai luonnon peruslainalaisuuksien entistä parempi tai kokonaisvaltaisempi ymmärtäminen kuin tulosten yksittäiset käytännön sovellukset.
      Eläimet, joita on käytetty kehitettäessä uutta geneettisesti muunneltua eläinlinjaa (ml. kahden linjan risteytykset) 
            perustutkimuksen tarkoituksiin
          (esim. kehitysbiologia, immunologia), olisi ilmoitettava sen käyttötarkoituksen kohdalla, jota varten linjaa kehitetään. Lisäksi ne olisi ilmoitettava kohdassa ”Uuden geneettisesti muunnellun linjan kehittäminen – Uuden geneettisesti muunnellun linja tai kannan kehittämiseen käytetyt eläimet”.
      Uuden linjan kehittämisen aikana olisi ilmoitettava kaikki geenimuunnosta kantavat eläimet. Tässä kohdassa ilmoitetaan myös kaikki linjan kehittämisessä esimerkiksi superovulaatioon, vasektomiaan tai alkion implantaatioon käytetyt eläimet. Tässä kohdassa ei ilmoiteta geneettisesti muuntelemattomia (villityypin) jälkeläisiä.
      Geneettisesti muunneltujen eläinten uuden kannan tai linjan katsotaan olevan ”vakiintunut”, kun geenimuunnos on vakaa (vähintään kaksi sukupolvea) ja hyvinvointia koskeva arviointi on suoritettu.
      ii.   Translaatiotutkimus ja soveltava tutkimus
      Translaatiotutkimus ja soveltava tutkimus käsittää eläimet, joita on käytetty 5 artiklan b ja c alakohdassa kuvattuihin tarkoituksiin lukuun ottamatta eläinten käyttöä lakisääteisiin tarkoituksiin.
      Tähän kohtaan kuuluvat myös toksikologinen havainnointi ja tutkimukset aineistotoimitusten (regulatory submission) ja menetelmien kehittämisen valmistelemiseksi. Tähän eivät kuulu selvitykset, joiden on sisällyttävä säänneltyjä menettelyjä varten toimitettavaan aineistoon.
      Eläimet, joita on käytetty kehitettäessä uutta geneettisesti muunneltua eläinlinjaa (ml. kahden linjan risteytykset) 
            translaatiotutkimuksen tai soveltavan tutkimuksen tarkoituksiin
          (esim. syöpätutkimus, rokotteiden kehittäminen), olisi ilmoitettava sen tarkoituksen kohdalla, jota varten linjaa kehitetään. Lisäksi ne olisi ilmoitettava kohdassa ”Uuden geneettisesti muunnellun linjan kehittäminen – Uuden geneettisesti muunnellun linja tai kannan kehittämiseen käytetyt eläimet”.
      Uuden linjan kehittämisen aikana olisi ilmoitettava kaikki geenimuunnosta kantavat eläimet. Tässä kohdassa ilmoitetaan myös kaikki linjan kehittämisessä esimerkiksi superovulaatioon, vasektomiaan tai alkion implantaatioon käytetyt eläimet. Tässä kohdassa ei ilmoiteta geneettisesti muuntelemattomia (villityypin) jälkeläisiä.
      Geneettisesti muunneltujen eläinten uuden kannan tai linjan katsotaan olevan ”vakiintunut”, kun geenimuunnos on vakaa (vähintään kaksi sukupolvea) ja hyvinvointia koskeva arviointi on suoritettu.
      iii.   Lakisääteinen käyttö ja rutiinituotanto tyypeittäin
      Eläinten käyttö toimenpiteissä, jotka on suoritettu tuotteiden tai aineiden tuottamiseen, markkinoille saattamiseen ja markkinoilla pitämiseen liittyvien lakisääteisten vaatimusten täyttämiseksi, mukaan luettuna elintarvikkeiden ja rehujen turvallisuuden ja niihin liittyvien riskien arviointi. Niihin kuuluvat testit sellaisten tuotteiden ja aineiden yhteydessä, joiden osalta ei viime kädessä toimiteta aineistoa säänneltyjä menettelyjä varten (regulatory submission), siinä tapauksessa, että kyseiset testit olisivat sisältyneet tähän aineistoon, jos se olisi toimitettu (eli testit koskevat tuotteita tai aineita, joiden kehittämisprosessia ei saateta loppuun).
      Tähän kohtaan kuuluvat myös tuotteiden valmistusprosessissa käytetyt eläimet, jos valmistusprosessiin tarvitaan lain mukaan hyväksyntä (esim. seerumiin pohjautuvien lääkkeiden valmistuksessa käytetyt eläimet olisi ilmoitettava tässä luokassa).
      Uusia lääkkeitä kehitettäessä tehtävä vaikuttavuuden testaus ei kuulu tähän luokkaan, vaan se olisi ilmoitettava luokassa ”Translaatiotutkimus ja soveltava tutkimus”.
      iv.   Luonnonympäristön suojelu ihmisten tai eläinten terveyden tai hyvinvoinnin vuoksi
      Tähän kohtaan kuuluvat tutkimukset, joiden avulla pyritään selvittämään ja ymmärtämään paremmin ympäristön pilaantumisen tai luonnon monimuotoisuuden heikkenemisen kaltaisia ilmiöitä, sekä luonnonvaraisia eläimiä koskevat epidemiologiset tutkimukset.
      Tähän kohtaan ei kuulu eläinten lakisääteinen käyttö ekotoksikologisiin tarkoituksiin.
      v.   Korkea-asteen koulutus tai ammattitaidon hankkimiseen, ylläpitämiseen tai parantamiseen tähtäävä opetus
      Tähän kohtaan kuuluu koulutus tekniikoiden käytännön osaamisen hankkimiseksi ja ylläpitämiseksi, kuten 23 artiklan 2 kohdassa edellytetään.
      vi.   Vakiintuneesti geenimuunneltujen eläinten kolonioiden säilyttäminen; ei käytetty muissa toimenpiteissä
      Tässä ilmoitetaan sellaisten eläinten lukumäärä, jotka on tarvittu odotetun haitallisen ilmiasun omaavien linjojen vakiintuneesti geenimuunneltujen eläinten kolonioiden säilyttämiseen ja jotka ovat kokeneet havaittavaa kipua, tuskaa, kärsimystä tai pysyvää haittaa haitallisen perimän vuoksi. Tarkoitusta, jonka vuoksi linjaa kasvatetaan, ei ilmoiteta.
      Tässä kohdassa ei ilmoiteta niitä eläimiä, jotka on tarvittu uuden geneettisesti muunnellun linjan kehittämiseen tai jotka on käytetty muissa toimenpiteissä (kuin kehittämiseen tai säilyttämiseen).
      10.   Perustutkimusalat
      
      
      
      
      
      
      
      
      
      
      
      
      
      
      i.   Syöpätaudit
      Kaikki syöpätauteihin liittyvä tutkimus olisi ilmoitettava tässä kohdassa riippumatta kohde-elimestä tai -elimistöstä.
      ii.   Hermosto
      Tähän luokkaan kuuluvat neurotieteet, ääreis- ja keskushermosto, psykologia.
      iii.   Aistinelimet (iho, silmät ja korvat)
      Nenää koskevat tutkimukset olisi ilmoitettava kohdassa ”Hengityselimet” ja kieleen liittyvät tutkimukset kohdassa ”Ruoansulatuselimistö ml. maksa”.
      iv.   Monielimellinen
      Tässä kohdassa olisi ilmoitettava ainoastaan sellainen tutkimus, jonka ensisijaisena kohteena on useampi kuin yksi elin, kuten joitakin tartuntatauteja koskeva tutkimus, ei kutienkaan syöpätautien tutkimus.
      v.   Etologia / eläinten käyttäytyminen / eläinbiologia Tähän kuuluvat sekä luonnossa että vankeudessa elävät eläimet; tutkimuksen ensisijaisena tavoitteena on saada lisää tietoa kyseisestä lajista.
      vi.   Muu
      Tutkimus, joka ei liity johonkin edellä mainittuun elimeen tai elimistöön tai ei ole elimelle tai elimistölle spesifinen.
      vii.   Huomautuksia
      Eläimet, joita on käytetty tartunnan aiheuttajien, kantaja-aineiden ja neoplasmojen sekä muun biologisen materiaalin tuotannossa ja ylläpitämisessä tai polyklonaalisten vasta-aineiden tuotannossa translaatiotutkimuksen tai soveltavan tutkimuksen tarkoituksia varten, ei kuitenkaan monoklonaalisten vasta-aineiden tuotannossa ascites-menetelmällä (kuuluu luokkaan ”Lakisääteinen käyttö ja rutiinituotanto tyypeittäin”), olisi ilmoitettava vastaavissa luokkien ”Perustutkimus” ja ”Translaatiotutkimus ja soveltava tutkimus” kentissä. Tutkimuksen tarkoitus on määriteltävä huolellisesti, koska kaikki kyseisten kahden luokan kohdat tulevat kyseeseen ja ainoastaan pääasiallinen tarkoitus tulee ilmoittaa.
      11.   Translaatiotutkimus ja soveltava tutkimus
      
      
      
      
      
      
      
      
      
      
      
      
      
      
      
      
      
      
      i.   Kohdissa ihmisen syöpä ja ihmisen tartuntataudit olisi ilmoitettava kaikki niihin liittyvä soveltava tutkimus riippumatta siitä, mistä elimestä tai elimistöstä on kyse.
      ii.   Tähän kohtaan ei kuulu eläinten lakisääteinen käyttö, kuten lakisääteiset karsinogeenisuustutkimukset.
      iii.   Nenän sairauksiin liittyvät tutkimukset olisi ilmoitettava kohdassa ”Ihmisen hengityselinten sairaudet” ja kieleen liittyvät tutkimukset kohdassa ”Ihmisen ruoansulatuskanavan sairaudet ml. maksa”.
      iv.   Tautien diagnosointi käsittää eläimet, joita käytetään rabieksen ja botulismin kaltaisten tautien välittömään diagnosointiin; tähän kohtaan eivät kuulu eläimet, joiden käyttö on lakisääteistä.
      v.   Sääntelemättömään toksikologiaan kuuluvat toksikologinen havainnointi ja tutkimukset aineistotoimitusten (regulatory submission) ja menetelmien kehittämisen valmistelemiseksi. Selvitykset, joiden edellytetään sisältyvän säänneltyjä menettelyjä varten toimitettavaan aineistoon, eivät kuulu tähän luokkaan (esitutkimukset, suurin siedetty annos MTD).
      vi.   Kohdassa ”Eläinten hyvinvointi” olisi ilmoitettava direktiivin 5 artiklan d alakohdan iii alakohdassa tarkoitetut tutkimukset.
      vii.   Huomautuksia
      Eläimet, joita on käytetty tartunnan aiheuttajien, kantaja-aineiden ja neoplasmojen sekä muun biologisen materiaalin tuotannossa ja ylläpitämisessä tai polyklonaalisten vasta-aineiden tuotannossa translaatiotutkimuksen tai soveltavan tutkimuksen tarkoituksia varten, ei kuitenkaan monoklonaalisten vasta-aineiden tuotannossa ascites-menetelmällä (kuuluu luokkaan ”Lakisääteinen käyttö ja rutiinituotanto tyypeittäin”), olisi ilmoitettava vastaavissa luokkien ”Perustutkimus” ja ”Translaatiotutkimus ja soveltava tutkimus” kentissä. Tutkimuksen tarkoitus on määriteltävä huolellisesti, koska kaikki kyseisten kahden luokan kohdat tulevat kyseeseen ja ainoastaan pääasiallinen tarkoitus tulee ilmoittaa.
      12.   Lakisääteinen käyttö ja rutiinituotanto
      
      
                  i.
               
               
                  Eläinten käyttö toimenpiteissä, jotka on suoritettu tuotteiden tai aineiden tuottamiseen, markkinoille saattamiseen ja markkinoilla pitämiseen liittyvien lakisääteisten vaatimusten täyttämiseksi, mukaan luettuna elintarvikkeiden ja rehujen turvallisuuden ja niihin liittyvien riskien arviointi.
               
            
                  ii.
               
               
                  Näihin toimenpiteisiin kuuluvat sellaisia tuotteita ja aineita koskevat testit, joiden osalta ei toimiteta lainkaan aineistoa säänneltyjä menettelyjä varten (regulatory submission) (eli testit koskevat tuotteita tai aineita, joiden osalta aineiston toimittaminen oli ennakoitu mutta jotka niiden kehittäjä arvioi viime kädessä markkinoille soveltumattomiksi eikä kehittämisprosessia sen vuoksi saateta loppuun).
               
            
                  iii.
               
               
                  Tähän luokkaan kuuluvat myös tuotteiden valmistusprosessissa käytetyt eläimet, jos valmistusprosessiin tarvitaan lain mukaan hyväksyntä (esim. seerumiin pohjautuvien lääkkeiden valmistuksessa käytetyt eläimet olisi ilmoitettava tässä luokassa).
               
            13.   Lakisääteinen käyttö ja rutiinituotanto tyypeittäin
      
      
      
      
      
      
                  i.
               
               
                  Uusia lääkkeitä kehitettäessä tehtävä vaikuttavuustestaus ei kuulu tähän luokkaan, vaan se olisi ilmoitettava luokassa ”Translaatiotutkimus ja soveltava tutkimus”.
               
            
                  ii.
               
               
                  Laadunvalvonta käsittää eläimet, joita on käytetty lopputuotteen ja sen ainesosien puhtauden, stabiiliuden, vaikuttavuuden, tehon ja muiden laadunvalvontaparametrien testauksessa tai valmistusprosessin aikana rekisteröintiä, muiden kansallisten tai kansainvälisten lakisääteisten vaatimusten täyttämistä tai valmistajan omien sisäisten vaatimusten täyttämistä varten suoritetuissa tarkastuksissa. Tähän kuuluu myös pyrogeenisuuden testaus.
               
            
                  iii.
               
               
                  Muu vaikuttavuus- ja toleranssitestaus. Biosidien ja pestisidien vaikuttavuuden testaus kuuluu tähän luokkaan, samoin eläinten ruokinnassa käytettävät lisäaineet.
               
            
                  iv.
               
               
                  Rutiinituotanto käsittää monoklonaalisten vasta-aineiden tuotannon (ascites-menetelmällä) sekä vakiintuneilla menetelmillä tuotetut polykloonisia antiseerumeja sisältävät verituotteet. Tähän kohtaan ei kuulu eläinten immunisaatio hybridomasolujen tuotantoa varten, vaan se olisi ilmoitettava perustutkimusta tai soveltavaa tutkimusta koskevan luokan soveltuvassa kohdassa.
               
            
                  v.
               
               
                  Toksisuus- ja muu turvallisuustestaus (ml. ihmis-, hammas- ja eläinlääketieteessä käytettävien tuotteiden ja laitteiden turvallisuuden testaus) kattaa sellaiset mitä tahansa tuotetta tai ainetta koskevat tutkimukset, joiden tarkoituksena on selvittää, missä määrin tuotteen tai aineen suunniteltua vastaavasta tai siitä poikkeavasta käytöstä tai sen valmistuksesta johtuen ihmisille tai eläimille voi aiheutua vaarallisia tai epätoivottuja vaikutuksia tai missä määrin se mahdollisesti tai tosiasiallisesti saastuttaa ympäristöä.
               
            14.   Laadunvalvonta (ml. erän turvallisuuden ja tehon testaus)
      
      
      
      
      
      Erän turvallisuustestaukseen ei kuulu pyrogeenisuuden testaus, vaan se ilmoitetaan erillisessä kohdassa Pyrogeenisuuden testaus.
      15.   Toksisuus- ja muu turvallisuustestaus lainsäädännön mukaan eriteltynä
      
      
      
      
      
      
      
      
      
      
      
      
                  i.
               
               
                  Lakisääteiset vaatimukset olisi ilmoitettava suunnitellun esisijaisen käytön mukaisesti.
               
            
                  ii.
               
               
                  Veden laatu – esim. vesijohtoveden osalta tiedot ilmoitetaan kohdassa Elintarvikelainsäädäntö.
               
            16.   Lakisääteiset vaatimukset
      
      
      
      
      
                  i.
               
               
                  Tässä luokassa on mahdollista määritellä eri lainsäädäntöjen vaatimusten yhdenmukaisuuden aste. Määräävä tekijä ei ole se, kuka testin suorittamista vaatii, vaan se, minkä lainsäädännön vaatimukset täyttyvät; etusijalla on lainsäädännön mahdollisimman suuri yhdenmukaisuus.
               
            
                  ii.
               
               
                  Jos kansallinen lainsäädäntö on johdettu EU:n lainsäädännöstä, valitaan ainoastaan EU:n vaatimusten mukainen lainsäädäntö.
               
            
                  iii.
               
               
                  EU:n vaatimusten mukainen lainsäädäntö kattaa myös sellaiset mahdolliset kansainväliset vaatimukset, jotka samaan aikaan täyttävät EU:n vaatimukset (kuten ICH:n, VICH:n ja OECD:n suuntaviivojen tai Euroopan farmakopean monografioiden mukainen testaus).
               
            
                  iv.
               
               
                  Ainoastaan kansallisten (EU:ssa) vaatimusten mukainen lainsäädäntö valitaan silloin kun testi suoritetaan yhden tai useamman jäsenvaltion (jonka ei tarvitse olla testin suorittamisvaltio) vaatimusten täyttämiseksi.
               
            
                  v.
               
               
                  Ainoastaan EU:n ulkopuolisten vaatimusten mukainen lainsäädäntö valitaan siinä tapauksessa, ettei vastaavaa vaatimusta testien suorittamisesta ole olemassa EU:n vaatimusten täyttämiseksi.
               
            17.   Toksisuus- ja muu turvallisuustestaus testityypin mukaan eriteltynä
      
      
      
      
      
      
      
      
      
      
      
      
      
      
      
      
      
      
      
                  i.
               
               
                  Immunotoksikologian alan tutkimukset olisi ilmoitettava kohdassa Toistuvan annostelun toksisuus.
               
            
                  ii.
               
               
                  Kinetiikka (farmakokinetiikka, toksikokinetiikka, jäämien poistuminen) – jos toksikokinetiikkaan liittyviä tutkimuksia tehdään osana lakisääteistä toistuvan annostelun toksisuuden tutkimusta, ne olisi ilmoitettava kohdassa ”Toistuvan annostelun toksisuus”.
               
            
                  iii.
               
               
                  Elintarvikkeiden ja rehujen turvallisuutta koskeviin testeihin sisältyvät juomavettä koskevat testit (ml. kohde-eläinten turvallisuuden testaus).
               
            
                  iv.
               
               
                  Kohde-eläinten turvallisuus tarkoittaa testejä sen varmistamiseksi, että tietylle eläimelle tarkoitettua tuotetta voidaan käyttää turvallisesti kyseisellä eläinlajilla (lukuun ottamatta erän turvallisuuden testausta, joka sisältyy laadunvalvontaan).
               
            18.   Akuutin ja subakuutin toksisuuden testausmenetelmät
      
      
      
      
      19.   Toistuvan annostelun toksisuus
      
      
      
      
      20.   Eläinten käyttö lakisääteiseen tuotantoon tuotetyypeittäin
      
      
      
      
      21.   Ekotoksisuus
      
      
      
      
      
      
      
      C.   JÄSENVALTION HUOMAUTUKSET
      
      
                  1.
               
               
                  Yleisiä tietoja muutoksista, joita kehityssuuntauksissa on tapahtunut edellisen ilmoitusjakson jälkeen.
               
            
                  2.
               
               
                  Tietoja eläinten käytön huomattavasta lisääntymisestä tai vähentymisestä millä tahansa yksittäisellä aihealueella ja siihen johtaneiden syiden tarkastelu.
               
            
                  3.
               
               
                  Tietoja toimenpiteiden vakavuuteen liittyvien kehityssuuntien muutoksista ja niihin johtaneiden syiden tarkastelu.
               
            
                  4.
               
               
                  Korvaamisen, vähentämisen ja parantamisen periaatteen tukemiseksi toteutetut erityisponnistelut ja niiden mahdolliset vaikutukset tilastoihin.
               
            
                  5.
               
               
                  ”Muu”-luokkien tarkempi erittely, jos huomattava osa eläinten käytöstä on ilmoitettu ”muu”-luokassa.
               
            
                  6.
               
               
                  Tarkemmat tiedot tapauksista, joissa perusteet luokitukselle ”vakava” ylittyvät, riippumatta siitä, onko tähän saatu ennakkolupa. Tässä yhteydessä ilmoitetaan laji, lukumäärä, oliko poikkeukseen saatu lupa, käyttöä koskevat tarkemmat tiedot sekä syyt siihen, miksi luokituksen ”vakava” perusteet ylittyivät.
               
            
   
      LIITE III
      
         RAPORTOINTIMALLI DIREKTIIVIN 2010/63/EU 54 ARTIKLAN 3 KOHDASSA TARKOITETTUJA, SAMAN DIREKTIIVIN 6 ARTIKLAN 4 KOHDAN A ALAKOHDAN NOJALLA MYÖNNETTYJÄ POIKKEUKSIA KOSKEVIEN TIETOJEN TOIMITTAMISTA VARTEN
      
      
                  Menetelmän tyyppi
               
               
                  Laji
               
               
                  Perustelu